Document ID: 31995R1993

KOMISSION ASETUS (EY) N:o 1993/95,
annettu 16 päivänä elokuuta 1995,
yhteisön täysikasvuisten nautojen ruhojen luokitteluasteikon soveltamisalan laajentamisesta annetun neuvoston asetuksen (ETY) N:o 1186/90 soveltamista koskevista yksityiskohtaisista säännöistä annetun asetuksen (ETY) N:o 344/91 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön täysikasvuisten nautojen ruhojen luokitteluasteikon soveltamisalan laajentamisesta 7 päivänä toukokuuta 1990 annetun neuvoston asetuksen (ETY) N:o 1186/90 (1) ja erityisesti sen 2 artiklan,
sekä katsoo, että
yhteisön täysikasvuisten nautojen ruhojen luokitteluasteikon soveltamisalan laajentamisesta annetun neuvoston asetuksen (ETY) N:o 1186/90 soveltamista koskevista yksityiskohtaisista säännöistä 13 päivänä helmikuuta 1991 annetun komission asetuksen (ETY) N:o 344/91 (2), sellaisena kuin se on viimeksi muutettuna asetuksella (ETY) N:o 2191/93 (3), 3 artiklan 1 ja 2 kohdassa annetaan luokittelun suorittamista ja valvontaa koskevat yksityiskohtaiset säännöt; teurastamoissa säännöllisesti toimivien luokittelijoiden suoritusten säilyttämiseksi tyydyttävän tasoisina olisi varmistettava näiden tarjoamien palvelujen määräajoin tapahtuva seuranta neljännesvuosittain toteutettavin yksittäisin kokein; saadun kokemuksen perusteella näyttää olevan tarpeen ulottaa itse paikalla toteutettavat tarkastukset koskemaan sekä entistä suuremman ruhomäärän luokittelua ja tunnistemerkinnällä varustamista että ruhojen tarjontamuotoa; lopuksi olisi tehokkuuden vuoksi säädettävä, että sekä yksittäisten kokeiden että mainitussa artiklassa säädettyjen tarkastusten tuloksista on laadittava pöytäkirjat, jotka kansallisten valvontaelinten on pidettävä hallussaan, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 344/91 3 artiklan 1 ja 2 kohta seuraavasti:
"1. Jäsenvaltioiden on varmistettava, että luokittelun suorittavat pätevät tekniset asiantuntijat, jotka ovat saaneet tätä tarkoitusta varten toimiluvan. Toimiluvan voi korvata jäsenvaltion myöntämä hyväksyntä, jos tämä vastaa ammatillisen pätevyyden tunnustamista.
Luokittelijoiden, jotka harjoittavat tointaan säännöllisesti hyväksytyissä laitoksissa, joissa teurastetaan vuosittain keskimäärin enemmän kuin 75 täysikasvuista nautaa viikkoa kohden, suorituksia on valvottava puolueettomalla tavalla neljännesvuosittain 40 ruholle suoritettavin yksittäisin kokein; hyväksytyissä laitoksissa, jossa toimii säännöllisesti ainoastaan yksi luokittelija ja joissa ruhoja on käytettävissä vähemmän kuin 40, koe suoritetaan kuitenkin käytettävissä olevalle ruhojen määrälle, kunhan niitä on vähintään 25. Kyseiset kokeet, jotka toteuttaa teurastamosta ja luokittelusta vastaavasta toimielimestä riippumaton toimielin, kuuluvat osana 2 kohdassa säädettyihin tarkastuksiin. Riippumattomuutta luokittelusta vastaavaan toimielimeen nähden ei kuitenkaan vaadita, jos toimivaltainen viranomainen toteuttaa itse mainitut tarkastukset.
2. Asetuksen (ETY) N:o 1186/90 1 artiklassa tarkoitetuissa laitoksissa ruhojen luokittelua ja tunnistemerkinnällä varustamista valvoo itse paikalla puolueettomalla tavalla teurastamosta riippumaton toimielin.
Tarkastuksia on toteutettava vähintään kahdesti vuosineljänneksen aikana kaikissa luokittelua suorittavissa hyväksytyissä laitoksissa ja niiden kohteena on oltava vähintään 1 kohdan 2 alakohdassa tarkoitetun suuruinen satunnaisotannalla valittu ruhomäärä. Edellä 2 artiklan 2 kohdan 1 luetelmakohdassa tarkoitettujen hyväksyttyjen laitosten sekä niiden hyväksyttyjen laitosten, joissa toimii säännöllisesti ainoastaan yksi luokittelija, osalta tarkastusten taajuus on kuitenkin mahdollista supistaa yhteen neljännesvuosittaiseen tarkastukseen.
Jos valvontaelin on sama kuin ruhojen luokittelusta ja tunnistemerkinnällä varustamisesta vastaava toimielin tai jos se ei kuulu julkisyhteisöön, viranomaisen on valvottava edellisessä alakohdassa säädettyjä tarkastuksia fyysisesti samoin edellytyksin vähintään vuosittain. Kyseiselle viranomaiselle on tiedotettava säännöllisesti valvontaelimen työn tuloksista.
Jos kyseisten tarkastusten yhteydessä todetaan merkittävä määrä virheellisiä luokitteluja tai muita kuin vaatimusten mukaisia tunnistemerkintöjä:
a) tarkastettavien ruhojen lukumäärää ja tarkastusten taajuutta on lisättävä, ja
b) edellä 1 kohdassa säädetty toimilupa voidaan peruuttaa.
Tämän artiklan säännösten mukaisesti toteutettuja tarkastuksia koskevien tarkastuskertomusten on oltava kansallisten valvontaelinten laatimia, ja näiden on säilytettävä ne. Kyseisissä kertomuksissa on ilmoitettava erityisesti tarkastettujen ruhojen lukumäärä sekä niiden ruhojen lukumäärä, joiden luokittelu tai tunnistemerkintä on ollut virheellinen. Lisäksi kertomuksissa on esitettävä yksityiskohtaisesti käytetyt tarjontamuodot ja niiden yhteisön sääntöjen mukaisuus silloin, kun kyseisiä sääntöjä sovelletaan."
2 artikla
Jäsenvaltioiden on toteutettava kaikki muut tämän asetuksen soveltamiseksi tarvittavat toimenpiteet.
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä syyskuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä elokuuta 1995.

Labels: 12
17
6